Man in hof oor ‘aanval’ op Pta-haweloseManusi Mothupi in die hof. (Foto: ANA) Die man wat na bewering ’n hawelose man in Muckleneuk in Pretoria met ŉ voorwerp gesteek het, het Maandag vlugtig in die Pretoria-landdroshof verskyn. Manusi Mothupi (40) word tans deur ŉ aanklag van poging tot moord in die gesig gestaar vir sy beweerde betrokkenheid by die aanval op ŉ hawelose man vroeër vanjaar. Maroela Media het vroeër berig die man het die aanval oorleef waarna hy eers onlangs besluit het om die voorval aan te meld. Mothupi is kort daarna in Sunnyside in hegtenis geneem. Die vervolging van Mothupi volg sowat ’n maand nadat die liggame van vyf hawelose mans die afgelope tyd in die omgewing van dié buurt gevind is. Al vyf die mans is met ’n voorwerp doodgesteek. Daar is egter nie in die stadium sprake dat Mothupi met dié moorde verbind word nie. Mothupi sal na verwagting tot 8 Julie in aanhouding bly sodat die polisie sy bewys van adres en kriminele rekord kan nagaan.